สถานเอกอัครราชทูต ณ กรุงไคโร เร่งประสานหน่วยงานที่เกี่ยวข้อง เร่งหาแนวทางช่วยเหลือนักศึกษาไทย ต้องสงสัยพัวพันกลุ่ม IS
สถานเอกอัครราชทูต ณ กรุงไคโร เร่งประสานหน่วยงานที่เกี่ยวข้อง เร่งหาแนวทางช่วยเหลือนักศึกษาไทย ต้องสงสัยพัวพันกลุ่ม ISสถานเอกอัครราชทูต ณ กรุงไคโร เปิดเผยผ่านเพจเฟซบุ๊คของสถานทูตฯ ถึงกรณีนักศึกษาไทยในอียิปต์จำนวน 1 คน ถูกเจ้าหน้าที่ฝ่ายความมั่นคงของอียิปต์ จับกุมตัวไปเมื่อวันที่ 24 กันยายน 2562 เนื่องจากมีหลักฐานว่าอาจเชื่อมโยงกับกลุ่ม IS โดยระบุว่า ขณะนี้นักศึกษาไทยดังกล่าว ยังอยู่ภายใต้การควบคุมของหน่วยงานความมั่นคงอียิปต์ เพื่อตรวจสอบว่า มีความเชื่อมโยงกับกลุ่ม IS หรือไม่ อย่างไร ซึ่งทางสถานเอกอัครราชทูตฯ ได้มีหนังสือถึงกระทรวงการต่างประเทศอียิปต์ ผู้แทนระดับสูงของสำนักงานผู้นำสูงสุดทางศาสนาอิสลาม (แกรนด์อิหม่าม) และหน่วยงานความมั่นคงของอียิปต์ ในการติดตามเรื่องและขอเข้าพบนักศึกษาไทย เพื่อเร่งหาทางให้ความช่วยเหลือ โดยคำนึงถึงผลกระทบที่อาจเกิดขึ้นต่อสวัสดิภาพของนักศึกษาไทยเป็นสำคัญนอกจากนี้ เพื่อเป็นการป้องปรามเหตุไม่พึงประสงค์ ทางสถานเอกอัครราชทูตฯ ได้ออกประกาศเตือนชาวไทยในอียิปต์ ให้เพิ่มความระมัดระวังในการเดินทางไปยังสถานที่ต่างๆ ที่มีความสุ่มเสี่ยง รวมทั้งประสานงานกับสมาคมนักเรียนไทยในกรุงไคโรในพระบรมราชูปถัมภ์และสหชมรมนักศึกษาไทย ให้ช่วยประชาสัมพันธ์ข้อควรทราบ เพื่อเพิ่มความตระหนักรู้ให้กับนักศึกษาไทยในการใช้ชีวิตในอียิปต์ด้วยความระมัดระวังด้วยแล้ว อาทิ การไม่ยุ่งเกี่ยวกับการเมืองภายในของอียิปต์ ตลอดจนการไม่ยุ่งเกี่ยวกับประเด็นที่มีความสุ่มเสี่ยงด้านความมั่นคง เป็นต้น